b'\n_START_ARTICLE_\n\xc5\xa0ima Jovanovac\n_START_SECTION_\n\xc5\xbdivotopis\n_START_PARAGRAPH_\n\xc5\xa0ima Jovanovac ro\xc4\x91en je 29. sije\xc4\x8dnja 1952. godine u Gradi\xc5\xa1tu pokraj \xc5\xbdupanje. Po\xc4\x8detno glazbeno obrazovanje i iskustvo stekao je jo\xc5\xa1 u ni\xc5\xbeim razdredima osnovne \xc5\xa1kole sviraju\xc4\x87i u tambura\xc5\xa1kom orkestru. Kasnije je, kao gimnazijalac, nastavio svirati u tambura\xc5\xa1kim orkestrima i pop grupi Crveni makovi. U to vrijeme skladao je i svoje prve pjesme, koje je kao kantautor po\xc4\x8deo i javno izvoditi. Potom je desetak godina djelovao kao u\xc4\x8ditelj glazbe u Gradi\xc5\xa1tu, sudjeluju\xc4\x87i vrlo aktivno u glazbenom i kulturnom \xc5\xbeivotu svoga zavi\xc4\x8daja._NEWLINE_\xc5\xa0ima Jovanovac jedan je od utemeljitelja Hrvatske glazbene unije: od 1994. trinaest godina je bio predsjednik njezine 7. podru\xc5\xbenice u \xc5\xbdupanji. 1994. utemeljio je nakladni\xc4\x8dku ku\xc4\x87u\xc2\xa0\xc2\xbbMulti Music Media\xc2\xab, a dvije godine kasnije i producentsku ku\xc4\x87u M Audio Video Produkcija, za koju su snimali mnogi ugledni izvo\xc4\x91a\xc4\x8di hrvatske tambura\xc5\xa1ke glazbe, primjerice Zlatni dukati, Kristali, Romanca, Slavonske Lole, Viktorija Kuli\xc5\xa1i\xc4\x87 i drugi. Osniva\xc4\x8d je i umjetni\xc4\x8dki ravnatelj BRODFEST-a, hrvatskog festivala domoljubne pjesme. Od 2004. godine \xc4\x8dlan je Hrvatske zajednice samostalnih umjetnika. Nastupao je diljem Hrvatske i u inozemstvu, posebice za hrvatsko iseljeni\xc5\xa1tvo. Njegove su skladbe \xc4\x8desto nagra\xc4\x91ivane na mnogim uglednim festivalima tambura\xc5\xa1ke glazbe.'